Un eveniment rutier soldat cu două victime a avut loc pe 27 martie, în localitatea Pipirig. Accidentul a fost anunțat prin apel la numărul unic de urgență 112, înregistrat în dispecerat în jurul orei 17:00, oamenii legii de la rutier fiind solicitați pe DN15 B.
"Verificările efectuate de polițiști au stabilit că, în timp ce un tânăr în vârstă de 18 ani, din Vânători-Neamț, conducea un autoturism pe DN 15B, în localitatea Pipirig, nu ar fi acordat prioritate de trecere unui alt autoturism, condus de un tânăr de 20 de ani, din Pipirig, intrând în coliziune cu acesta", conform IPJ Neamț.
În urma impactului violent a fost rănit conducătorul auto de 18 ani, precum și o pasageră, de 20 de ani, din celălalt autoturism. Cercetările continuă în cadrul unui dosar penal cu acuze de vătămare corporală din culpă. (G.S.)